Afe 2023 VGMA abawdobɔdze kɛse no kɔr do Memenda Esusow Aketseaba 5, 2023 wɔ Nkran Grand Arena. Afe yi dze no yɛ ndwontow abawdobɔdze no n’afe eduonu anan. Dɛ mbrɛ afe biara ɔkɔ do no, afe yi abawdobɔdze no, nna Mfantsefo enyi dzi ekyir ankasa osiandɛ, nna Atɔree Mantɔw mu na Finimfin Mantɔw mu ndwontowfo wɔ akwanya dɛ wɔbɛgye abawdobɔdze no bi. Atɔree Mantɔw mu no, hɔn a nna hɔn edzin ka ho no nye Kofi Kinaata, Lasmid na Aya Ramzi B. Finimfin Mantɔw mu no, Oguaa kasahar ndwontownyi Teephlow na mpanyimfo paaw no kaa hɔn a nna wɔwɔ akwanya dɛ wɔbɛgye abawdobɔdze no bi no ho.
Abawdobɔdze no kɔr n’ewie no, Lasmid na ɔgyee kɛse maa Mfantsefo. Ɔgyee abawdobɔdze no ebien. Dza odzii kan gyee no nye “Highlife” ndwom abawdobɔdze no. Ɔdze no ndwom “Friday Night” na ɔdze gyee. Ɔsan so gyee ndwontownyi fofor abawdobɔdze no a ndzɛmba kɔr yie maa no anafua no.
Kofi Kinaata gyee abawdobɔdze no kor. Seseiara dze, ne dzin abɛka abawdobɔdze no ne ngyee do kɛpem dɛ, afe 2016 a odzii kan ɔgyee bi no, afe biara no ɔgye bi. Abawdobɔdze a nkyɛ obiara nyim dɛ ɔgye no kɛse no nye ndwonkyerɛw abawdobɔdze no. Afe yi dze, mpanyimfo annkan no ndwom biara annka ho. Mbom, wɔpaaw no kaa “Highlife” ndwontowfo a hɔn mbɔdzembɔ sɔ enyi no ho. Otumii gyee sii ne nan do a ndzɛmba kɔr yie maa no ankasa.
Teephlow na Aya Ramzi B yɛ ndwontowfo a nna hɔn edzin wɔ mpanyimfo nkrataa do dɛ wobotum agye abawdobɔdze no bi. Mpanyimfo paaw Teephlow kaa kasahar ndwontowfo a hɔn mbɔdzembɔ sɔɔ enyi afe no mu no ho. Oenntum anngye; kasahar ndwontownyi Amerado na ɔgyee sii ne nan do.
Aya Ramzi B yɛ Takoradze ndwontownyi a no mbɔdzembɔ sɔɔ enyi afe 2022 mu. Dɛm ntsi, mpanyimfo paaw no kaa ndwontowfo afofor a otwar dɛ enyi kɔ hɔnho no ho. Abawdobɔdze no kɔr n’ewiei no, oenntum anngye dze, eso ne dzin abɔtɔ gua ma amamfo atse ne nka a ɔyɛ asɛm pa ma no.
Akannnews.com ma Mfantsefo a wɔgyee abawdobɔdze no bi na hɔn a wɔanngye bi no nyinara tsinkwa.
